Osnovna škola Trajko Perić u Velikom Ropotovu počela je sa radom 1912. godine, a bila je smeštena u današnjoj kapeli kod crkve. Školu su pohađala deca iz Velikog Ropotova i okolnih naselja Malog Ropotova, Odevca, Drenovca i drugih sela. Prvi učitelj je bio Stojan Sekulić a zatim Boško iz Vranja zvani Raguša. Zbog II balkanskog rata škola je morala da prekine rad posle rada od jedne godine. Do 1932. godine škola je bila smeštena u crkvenoj zgradi. Nova školska zgrada započeta je 1928. godine. Broj učenika po školskim godinama je: 1918. - 27 učenika, 1919. - 41 učenik, 1920. - 57 učenika, 1921. - 68 učenika, 1922. - 50 učenika, 1923. - 53 učenika, 1924. - 55 učenika, 1925. - 64 učenika, 1926. - 61 učenik. Školski nadzornik Milenko Brajović u izveštajima za mesece: januar, februar i mart 1928. godine pohvalio je pojedine ljude, a među njima i Jordana Ristića, učitelja u Velikom Ropotovu, koji se aktivno zalagao da se u ovom selu izgradi školska zgrada sa dve učionice i dva stana sa kancelarijom. Na početku školske 1954. godine rad u ovoj školi započelo je troje učitelja i to Dragomir Jovanović, Slavka iz Vranja i Marija Dimitrijević iz okoline Pirota. Oni su radili sa 192 učenika u sva četiri odeljenja. Godine 1955. radila je učiteljica Nadežda Stošić i broj učenika u ovoj godini je bio 176. Godine 1956. radili su Dragomir Jovanović, Slavka, Milan Stojanović i Momčilo Paunović. Članovi kolektiva su bili mladi ljudi i radili su koliko su mogućnosti dozvoljavale.